Anders Bøyesen

Anders Bøyesen eller Boyesen (født 2. september 1644, død 15. juni 1708 på Skøyen i Aker) var en norsk handelsmann, postmester og generalveimester.

Liv
Han var sønn av borger i Christiania Boye Frederiksen og Maren. Som handelsmann og borger i Christiania forpaktet han kongens gård Foss med kvern og sagbruk, og ble i 1668 antatt som providør og faktor ved Kongsberg sølvverk. I 1669 ble han ammunisjons- og materialforvalter ved festningene Akershus, Fredrikstad, Fredrikshald og Kongsvinger. Senere ble han dessuten postmester i Christiania.

I 1681 gikk han av fra begge disse stillingene og ble etterfulgt som postmester av Christian Stockfleth. I stedet ble han utnevnt til mønster- og kommisjonskommissær i Christiania stift. Fra 1684 til 1687 var han igjen postmester, idet stattholderen bortforpaktet postverket til Boyesen for tre år for 3000 riksdaler i året. Forpaktningen ble ikke fornyet i 1687, da hans nevø Peter Grüner overtok stillingen. Boyesen ble i stedet  utnevnt til generalveimester i det sønnenfjelske Norge. Som veimester lot han blant annet bygge en ny vei mellom Brevik og Kristiansand, og fikk satt opp uthuggede milesteiner langs veiene. Han fikk tittelen justisråd i 1702 og overlot veimesterstillingen til sin sønn Ulrik Frederik Bøyesen Schøyendal samme år.

Boyesen eide et hus i Christiania, samt gården Skøyen i Aker og flere mindre gårder. Han kjøpte Skøyen av sin slektning Jacob Didriksen Roll i 1674 og flyttet dit senest 1678.

Han var gift med Marie Pedersdatter Otton, datter av en kjøpmann i København, og far til stiftsskriver Antoni Bøyesen Schøyendal (1678–1752) og veimester Ulrik Frederik Bøyesen (1674–ca. 1735).

Referanser

Litteratur

Eksterne lenker
 Lokalhistoriewiki

Norske kjøpmenn
Postfolk
Personer fra Oslo